Loiste

Loiste on suomalainen energiayhtiö, jonka juuret ulottuvat yli sadan vuoden päähän. Ydinliiketoimintaa ovat sähkön sekä kaukolämmön jakelun ja tuotannon käsittävä energiainfra sekä uudet energiaratkaisut. Yhtiön liikevaihto vuonna 2020 oli 166 milj. euroa ja sen palveluksessa on 75 työntekijää. Loiste-konsernin toimitusjohtaja on Reino Huusko ja hallituksen puheenjohtaja Arto Okkonen. Yhtiön pääkonttori sijaitsee Kajaanissa, ja sillä on toimipiste myös Espoossa.

Loisteen omistavat Kajaanin kaupunki (50,1%), Sotkamon kunta (16%) sekä Kanerva Energia Oy.

Konsernin liiketoiminnat 
Loiste Energia Oy tuottaa valtakunnallisesti energiaratkaisuja, tuulivoimapuistojen verkkojen ja sähköasemien valvontapalveluja sekä kunnossapitoon ja käytönjohtoon liittyviä liittyviä palveluita. Loiste Energia on vuokrannut Kajaanin kaupungin osuuden (50 %) Kainuun Voima Oy:n sähköntuotannosta. Kainuun voimalla on kolme vesivoimalaitosta Kajaanijoella (Ämmäkoski, Koivukoski II ja Koivukoski III) sekä höyryvoimalaitos Renforsin Rannan tehdasalueella Kajaanissa. Pyhännänkosken vesivoimalaitos on Loisteen oma pienvoimalaitos Ristijärvellä. Teollisuuden Voima Oy:n tuotannosta Loisteen osuus on 10 %. Kivivaara-Peuravaaran tuulipuistosta Ylä-Kainuussa Loiste omistaa 20 %. Lisäksi Loisteella on omistusosuus Lapin Sähkövoima Oy:n tuotannosta.

Kajave Oy toimii sähkömarkkinalain määrittämänä jakeluverkon haltijana verkkovastuualueella, joka kattaa Kainuun yhdeksän kuntaa sekä Pyhännän kunnan ja osan Siikalatvan kunnasta Pohjois-Pohjanmaalla. Verkkovastuualueen laajuus on 22 500 neliökilometriä eli 7,2 % Suomen pinta-alasta. Asukastiheys Kajaven verkkovastuualueella on vain 3,6 asukasta neliökilometrillä, kun koko maan luku on yli 17 asukasta – tämän takia Kajaven verkon pituus asukasta kohden on huomattavasti enemmän kuin tiheämmin asutuilla alueilla. Yhteensä Kajavella on sähköverkkoa noin 13 500 kilometriä eli yli kolme prosenttia Suomen sähköverkosta. Yhtiö vastaa verkkoalueella sähkön siirrosta, sähköverkon rakennuttamisesta, käytöstä ja kunnossapidosta sekä näihin liittyvien palvelujen ostosta. Kajave toimitti vuonna 2020 sähköä 58 558 sähkönkäyttöpaikkaan. Vuonna 2020 se investoi toimitusvarmuuden ylläpitoon yhteensä 28 miljoonaa euroa. 

Loiste Lämpö Oy tuottaa kaukolämpöpalvelut Kajaanin kaupungin taajama-alueelle. Sillä on noin 1 600 asiakasta ja sen kaukolämpöverkoston kokonaispituus on 130 kilometriä.

Historia 

 1911: Kajaanin Kaupungin Sähkölaitos perustettiin
 1917: Sähkö Oy Kainuun Valo perustettiin.
 1994: Kajaanin energialaitoksesta ja Kainuun Valosta Kainuun Sähkö Oy ja Kajaanin Lämpö Oy.
 1997: Ruotsalainen Graninge AB Kainuun Sähkön vähemmistö-osakkaaksi.
 2002: Graninge AB Kainuun Sähkön enemmistöosakkaaksi.
 2004: Kainuun Sähkön nimeksi Graninge Kainuu Oy. E.ON Sverige AB ostaa Graningen osakkeet, Graninge Kainuusta tulee osa E.ON-yhtiöitä.
 2005: Graninge Kainuu Oy:n uudeksi nimeksi Kainuun Energia Oy
 2006: Valtakunnallinen sähkön myyntiyhtiö E.ON Suomi Oy perustetaan
 2007: Sähköverkkoliiketoiminnan eriytetään Kainuun Sähköverkko Oy:ksi
 2009: Nimimuutokset E.ON-yhtiöiksi: Kainuun Energiasta E.ON Kainuu Oy, Kainuun Sähköverkon nimeksi E.ON Kainuun Sähköverkko Oy
 2013: E.ON myy liiketoimintansa Suomessa. Uusi suomalainen energiayhtiö Loiste syntyy. Konsernin osia ovat Loiste Energia Oy (aiempi E.ON Kainuu Oy), Loiste Sähkönmyynti Oy (aiempi E.ON Suomi Oy) ja Loiste Sähköverkko Oy (aiempi E.ON Kainuun Sähköverkko Oy).
 2019: Loiste Sähköverkko Oy nimi vaihtuu Kajave Oy:ksi. Energiapolarin sähkönmyynti vähemmistöosakkaaksi Loiste Sähkönmyynti Oy:öön.
 2021: Suur-Savon Sähkö ostaa Loiste Sähkömyynnin Loisteelta ja Energiapolarilta.

Lähteet 
 Loisteen kotisivut

Viitteet

Suomalaiset energiayhtiöt